U-I-146/11
Natisni
Opravilna št.:
U-I-146/11
Datum odločitve:
11. 4. 2013
ECLI:
ECLI:SI:USRS:2013:U.I.146.11
Akt:
Odlok o kategorizaciji občinskih javnih cest v Občini Prebold (Uradni list RS, št. 111/08), 6. čl.
Izrek:
Pobuda za začetek postopka za oceno ustavnosti in zakonitosti 6. člena Odloka o kategorizaciji občinskih javnih cest v Občini Prebold (Uradni list RS, št. 111/08), kolikor kategorizira javno pot "Zg. Prebold – ribnik", v delu, ki poteka po zemljišču parc. št. 585/18, k. o. Prebold, se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Ana Butala, Ljubljana
Datum vloge:
19. 7. 2011
Vrsta odločitve:
sklep
Vrsta rešitve:
zavrženje
Dokument:
US30062
Dokument v PDF obliki:
U-I-146-11.pdf
139 KB
Prenesite datoteko
U-I-146/11-8
11. 4. 2013
SKLEP
Ustavno sodišče je v postopku za preizkus pobude Ane Butala, Ljubljana, na seji 11. aprila 2013
sklenilo:
Pobuda za začetek postopka za oceno ustavnosti in zakonitosti 6. člena Odloka o kategorizaciji občinskih javnih cest v Občini Prebold (Uradni list RS, št. 111/08), kolikor kategorizira javno pot "Zg. Prebold
–
ribnik", v delu, ki poteka po zemljišču parc. št. 585/18, k. o. Prebold, se zavrže.
OBRAZLOŽITEV
1. Pobudnica izpodbija 6. člen Odloka o kategorizaciji občinskih javnih cest v Občini Prebold (v nadaljevanju Odlok o kategorizaciji), kolikor kategorizira javno pot "Zg. Prebold – ribnik", v delu, ki poteka po zemljišču parc. št. 585/18, k. o. Prebold. Zatrjuje, da je v neskladju s 33. in 69. členom Ustave ter z 88. členom Zakona o denacionalizaciji (Uradni list RS, št. 27/91-I, 31/93, 65/98 in 26/2000 – ZDen). Svoj pravni interes utemeljuje z zatrjevanjem, da je dedinja po denacionalizacijskem upravičencu do zemljišča parc. št. 585/18, k. o. Prebold. Navaja, da je prvostopenjski upravni organ v postopku denacionalizacije navedeno zemljišče upravičencu vrnil v naravi in po njem ustanovil služnost poti do sosednjih zemljišč. Ker Odlok o kategorizaciji še vedno velja, predlaga Ustavnemu sodišču začetek postopka za oceno njegove ustavnosti oziroma zakonitosti.
2. Ustavno sodišče je o pobudi iste pobudnice za začetek postopka za oceno ustavnosti oziroma zakonitosti istega predpisa že odločalo v zadevi št. U-I-284/10. S sklepom z dne 2. 6. 2011 je pobudo zaradi pomanjkanja pravnega interesa zavrglo, pobudnico pa napotilo, naj očitke o protiustavnosti oziroma nezakonitosti izpodbijanega predpisa uveljavlja v denacionalizacijskem postopku.
3. V obravnavani zadevi je pobudnica k pobudi priložila odločbo Upravne enote Žalec št. 362-70/92 (0580) z dne 23. 5. 2011, ki se nanaša na zemljišče parc. št. 585/18, k. o. Prebold. To zemljišče je bilo denacionalizacijskemu upravičencu vrnjeno v naravi, poleg tega pa je bila na zemljišču ustanovljena služnost poti. Upravni organ je Občini Prebold naložil, da mora v treh letih po pravnomočnosti odločbe urediti status sporne javne poti. Ministrstvo za kmetijstvo in okolje je navedeno odločbo v delu, ki se nanaša na zemljišče parc. št. 585/18, k. o. Prebold, odpravilo in zadevo v tem delu vrnilo organu prve stopnje v ponovni postopek. Razlog za odpravo odločbe ni v morebitni oviri za vrnitev zemljišča v naravi zaradi obstoja ceste po navedenem zemljišču.
4. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
5. Pobudnica v trenutku odločanja Ustavnega sodišča ni lastnica zemljišča parc. št. 585/18, k. o. Prebold, niti ni s pravnomočno odločbo določena za skrbnico za poseben primer, ki bi ji bilo vrnjeno zemljišče dano v začasno upravljanje. Pobudnica zato ne izkazuje pravnega interesa za začetek postopka za oceno ustavnosti oziroma zakonitosti izpodbijanega dela Odloka o kategorizaciji. Položaj pravne naslednice denacionalizacijskega upravičenca do zemljišča, po katerem naj bi potekala javna pot, za utemeljitev pravnega interesa ne zadošča. Ustavno sodišče je zato njeno pobudo zavrglo.
6. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik